упутсвНа основу чл. 16, 24. и 33. Покрајинске скупштинске одлуке о покрајинској управи („Службени лист АПВ“, бр. 37/14 и 54/14 - др.одлука, 37/15, 29/17, 24/19, 66/20 и 38/21), чл. 11. и 23. став 4. Покрајинске скупштинске одлуке о буџету АП Војводине за 2023. годину („Службени лист АПВ“, брoj 54/22), у вези са Законом о подстицајима у пољопривреди и руралном развоју („Службени гласник РС“, бр. 10/13, 142/14, 103/15 и 101/16), Покрајинском скупштинском одлуком о програму подршке за спровођење пољопривредне политике за развој села и политике руралног развоја за територију Аутономне покрајине Војводине у 2022. години („Службени лист АПВ“, број 54/22) и Правилником о спровођењу конкурса које расписује Покрајински секретаријат за пољопривреду, водопривреду и шумарство („Службени лист АП Војводине 8/2023), покрајински секретар за пољопривреду, водопривреду и шумарство (у даљем тексту: покрајински секретар) доноси

**ПРАВИЛНИК**

**О ДОДЕЛИ СРЕДСТАВА ЗА СУФИНАНСИРАЊЕ ИНВЕСТИЦИЈА ЗА ПОДИЗАЊЕ КОНКУРЕНТНОСТИ У ПЧЕЛАРСТВУ**

**У АУТОНОМНОЈ ПОКРАЈИНИ ВОЈВОДИНИ У 2023. ГОДИНИ**

**Опште одредбе**

Члан 1.

Правилником о додели средстава за суфинансирање инвестиција за подизање конкурентностиу пчеларству у Аутономној покрајини Војводини у 2023. години (у даљем тексту: Правилник) прописују се висина и начин доделе средстава, намена средстава, поступак додељивања средстава, критеријуми за доделу средстава и друга питања значајна за конкурс из из Програма подршке за спровођење пољопривредне политике и политике руралног развоја за територију Аутономне покрајине Војводине за 2023. годину ( у даљем тексту: Програм), који је саставни део Покрајинске скупштинске одлуке о програму подршке за спровођење пољопривредне политике и политике руралног развоја за територију Аутономне покрајине Војводине за 2023. годину („Службени лист АПВ”, број 54/2021) на који је сагласност дало Министарство пољопривреде, шумарства и водопривреде број: 320-40-08601/2022-09 од 07.12.2022. године.

Програм из става 1. овог члана, усвојила је Скупштина Аутономне покрајине Војводине, а Покрајински секретаријат за пољопривреду, водопривреду и шумарство (у даљем тексту: Покрајински секретаријат) задужен је за његову реализацију.

**Висина и начин доделе средстава**

Члан 2.

За реализацију активности предвиђено је укупно је **5.000.000,00** динара

Средства из става 1. овог члана додељиваће се путем конкурса који ће бити објављен у „Службеном листу АП Војводине“ и у једним дневним новинама са којима Покрајински секретаријат има закључен уговор о објављивању аката, као и на интернет страници Покрајинског секретаријата (у даљем тексту: Конкурс).

Конкурс је отворен до **07.04.2023.** године.

Документација поднета на Конкурс се не враћа. На захтев подносиоца пријава, који нису остварили право на бесповратна средства, могуће је враћање документације, уз достављање фотокопије исте.

Средства за подршку инвестиција, према Правилнику и по Конкурсу, додељују се бесповратно.

Бесповратна средства за подршку инвестиција по овом конкурсу утврђују се:

- физичка лица, предузетнике и правна лица, чије је газдинство регистровано на подручју са отежаним условима рада у пољопривреди, жене носиоци регистрованог пољопривредног газдинства или физичко лице и оснивач правног лица који је млађи од 40 година, бесповратна средства за подршку инвестиција по овом конкурсу утврђују се у износу до **70%** од прихватљивих трошкова инвестиције

- у случају да правно лице има више оснивача и уколико је само један оснивач старији од 40 година, а остали су млађи од 40 година, бесповратна средства утврђују се у износу до **60%** од прихватљивих трошкова инвестиције.

Приликом обрачуна, узима се вредност инвестиције **без пореза на додату вредност (ПДВ).**

**Максималан износ бесповратних средстава** по пријави **не може бити већи од 300.000,00 динара**, односно **350.000,00 динара** за подносиоце пријава:

- физичка лица, предузетнике и правна лица, чије је газдинство регистровано на подручју са отежаним условима рада у пољопривреди, жене носиоци регистрованог пољопривредног газдинства или физичко лице и оснивач правног лица који је млађи од 40 година, бесповратна средства за подршку инвестиција по овом конкурсу утврђују се у износу до **70%** од прихватљивих трошкова инвестиције

- у случају да правно лице има више оснивача и уколико је само један оснивач старији од 40 година, а остали су млађи од 40 година, бесповратна средства утврђују се у износу до **60%** од прихватљивих трошкова инвестиције.

**Минималан износ** бесповратних средстава по једној пријави износи **30.000,00 динара.**

**Намена бесповратних средстава**

Члан 3.

Бесповратна средства која се додељују по Конкурсу намењена су за:

**304.5.6.1. набавка опреме и уређаја за прераду пчелињих производа**:

топионици за восак (парни, сунчани, електрични) – посуде за пречишћавање воска, сатне основе, стерилизатор воска и посуде за стерилизацију воска, калупи за израду сатних и матичних основа, декристализатори меда, пастеризатори за мед, рефраткометри, сепаратори меда, воска и матичне млечи, пумпе за мед, сушионици за полен, млинови за полен, опрема и уређаји за сушење полена, електронске ваге и пратећа опрема, агрегати, пумпе разне (центрифугалне, зупчасте, монопумпе за густе масе), врцаљке, филтери, одвајачи ваздуха (деаератори), суви и ваздушни пречистач, опрема и уређаји за одвајање, сечење, љуштење, млевење и пасирање додатака пчелињим производима, уређаји за концентрисање (упаривачи разни, са припадајућом опремом, уређаји за реверзну осмозу и криоконцентрисање), уређаји за пуњење и дозирање налива са припадајућом опремом, уређаји за одмеравање и дозирање компоненти са припадајућом опремом.

**304.5.6.2. набавка опреме и уређаја за паковање и складиштење пчелињих производа:**

дупликатори за мед, са или без мешача, електричне пумпе и пунилице за мед, прохромска амбалажа за складиштење пчелињих производа, пластична амбалажа за складиштење пчелињих производа, аутоматски сто за паковање пчелињих производа, дозатор за мед, хомогенизатор, мешалица, опрема за складиштење додатака у мед (полен, прополис, матична млеч, суво воће, орашасти плодови и др.), ваге, уређаји за паковање са припадајућом опремом, машине за паковање транспортног (збирног) паковања и машине за палетизирање – палетизер, уређаји за прање амбалаже разне, са припадајућом опремом, опрема за детекцију физичких и механичких нечистоћа – „X-ray” детектори, уређаји за затварање амбалаже, ручни и аутоматски, са одговарајућом опремом, уређаји за етикетирање, разни, уређаји за припрему технолошке и техничке воде.

Подносилац пријаве може поднети само једну пријаву по Конкурсу, за више намена, до наведеног максималног износа у Члану 2 овог правилника.

Приликом разматрања поднетих пријава за остваривање бесповратних средстава разматраће се опрема набављена након 01.01.2023. године, што мора бити документовано рачунима са спецификацијом опреме, отпремницама, изводима из банке, гарантним листовима, царинским декларацијама, уколико је реч о опреми из увоза, и другим доказима.

Бесповратна средства која се додељују из Програма не могу се користити за:

* инвестиције реализоване пре 01.01.2023. године,
* порезе, укључујући и порез на додату вредност;
* трошкове увоза, царине, шпедиције;
* плаћање путем компензације и цесије;
* промет између повезаних лица;
* новчане, финансијске казне и трошкове парничног поступка;
* трошкове банкарске провизије;
* трошкове превоза;
* трошкове монтаже;
* трошкове за куповину половне и репариране опреме и материјала;
* доприносе у натури.

**Право на учешће на Конкурсу**

Члан 4.

Право на подстицаје остварују лица која су уписана у Регистар пољопривредних газдинстава, у активном су статусу и то:

**1. физичко лице:**

* носилац регистрованог комерцијалног породичног пољопривредног газдинства,
* предузетник носилац регистрованог комерцијалног пољопривредног газдинства.

**2. правно лице:**

* привредно друштво носилац регистрованог комерцијалног пољопривредног газдинства,
* земљорадничка задруга носилац регистрованог комерцијалног пољопривредног газдинства,
* сложена задруга носилац регистрованог комерцијалног пољопривредног газдинства.

**Услови за учешће на Конкурсу**

Члан 5.

1. Подносилац пријаве мора бити уписан у Регистар пољопривредних газдинстава у складу са Правилником о начину и условима уписа и вођења регистра пољопривредних газдинстава и да се налази у активном статусу;
2. Подносилац пријаве мора имати пребивалиште на територији јединице локалне самоуправе у АП Војводини, односно подносиоци пријаве правна лица морају имати седиште на територији јединице локалне самоуправе у АП Војводини, с тим што и место реализације инвестиције мора бити на територији јединице локалне самоуправе у АП Војводини;
3. Подносилац пријаве мора имати објекат у којем се врши прерада у власништу или закупу на период од најмање шест година, од дана закључивања уговора са Покрајинским секретаријатом;
4. У случају када подносилац пријаве није власник објекта неопходно је да на њему има право закупа, односно коришћења, на основу уговора закљученог са закуподавцем. Период закупа, односно коришћења, не може бити краћи од шест година, од дана закључивања уговора са Покрајинским секретаријатом, осим у случајевима када је власник катастарских парцела и објекта који су предмет инвестиције за коју се подноси захтев члан регистрованог пољопривредног газдинства подносиоца пријаве;
5. Подносилац пријаве мора регулисати обавезе по решењима о накнадама за одводњавање/наводњавање доспеле до 31.12.2022. године;
6. Подносилац пријаве мора регулисати доспеле пореске обавезе од стране надлежног органа јединице локалне самоуправе, закључно са 31.12.2022. године;
7. Подносилац пријаве мора измирити доспеле обавезе по уговорима о закупу пољопривредног земљишта у државној својини;
8. Подносилац пријаве за инвестицију за коју подноси пријаву не сме користити подстицаје по неком другом основу (субвенције, подстицаји) за исту намену, односно иста инвестиција не сме бити предмет другог поступка за коришћење подстицаја, осим подстицаја у складу с посебним прописом којим се уређује кредитна подршка регистрованим пољопривредним газдинствима;
9. Подносилац пријаве не сме остварити новчане позајмице од добављача од којег набавља инвестицију која je предмет подстицаја;
10. Подносилац пријаве не сме имати неиспуњених уговорних обавеза према Покрајинском секретаријату, као ни према Министарству пољопривреде, шумарства и водопривреде, на основу раније потписаних уговора;
11. Подносилац пријаве и добављач опреме не могу да представљају повезана лица ‒ у смислу чланa 62. Закона о привредним друштвима („Службени гласник РС“, бр. 36/11, 99/11, 83/14, 5/15, 44/18, 95/18 и 91/19);

#  Додатни услови за предузетнике и правна лица:

* 1. Подносилац пријаве - предузетник и правно лице мора бити уписан у регистар привредних субјеката и мора да се налази у активном статусу;
	2. Према подносиоцу пријаве – правном лицу не сме бити покренут поступак стечаја и/или ликвидације;
	3. Подносилац пријаве – правно лице мора бити разврстано у микро и мало правно лице у складу са законом којим се уређује рачуноводство;
	4. Задруге морају имати обављену задружну ревизију.

**Потребна документација**

Члан 6.

**Документација која се подноси на Конкурс:**

1. читко попуњен образац пријаве са обавезним потписом и потписаним изјавама подносиоца пријаве, које су у оквиру обрасца;
2. подносилац пријаве, који је активни корисник АгроСенс платфоме https://www.agrosens.rs, у образац пријаве уноси електронску адресу (e- mail) којом је пријављен;
3. фотокопија личне карте, или очитана чипована лична карта носиоца пољопривредног регистрованог газдинства, или овлашћеног лица у правном лицу;
4. оригинал Извод из Регистра пољопривредних газдинстава који издаје Управа за трезор (подаци о пољопривредном газдинству, прва страна Извода као и остале стране извода са подацима о животињама, не старији од 30 дана);
5. доказ o регулисаној накнади за одводњавање/наводњавање (потврда ЈВП „Воде Војводине“) доспелој до 31.12.2022. године за подносиоца пријаве;
6. доказ о измиреним доспелим пореским обавезама које су доспеле до 31.12.2022. године за подносиоца пријаве (издато од стране надлежног органа јединице локалне самоуправе пребивалишта, односно седишта подносиоца пријаве, као и надлежног органа локалне самоуправе где се налази предметна инвестиција, уколико се предметна инвестиција налази на територији друге локалне самоуправе у АПВ);
7. доказ о измиреним доспелим обавезама за закуп пољопривредног земљишта у државној својини (потврда надлежног органа, или фотокопија уговора са Министарством пољопривреде, шумарства и водопривреде и доказ o извршеном плаћању), само у случају да је подносилац пријаве закључио уговор о закупу пољопривредног земљишта у државној својини;
8. предрачун за инвестиције чија је вредност већа од 200.000,00 динара, са пропратним актом добављача у коме ће бити исказана: цена без ПДВ-а, износ ПДВ-а и цена са ПДВ-ом и спецификација опреме која садржи основне карактеристике опреме (коначан оригинал рачун мора бити идентичан предрачуну по износу, спецификацији и добављачу опреме);
9. за инвестиције које су већ реализоване:
* а веће су вредности од 200.000,00 динара: оригинал фактура (за велепродаје) или фискални рачун са пропратним актом добављача у коме ће бити исказана цена без ПДВ-а, иснос ПДВ-а и цена са ПДВ-ом појединачно и спецификацијa опреме која садржи основне карактеристике опреме (подаци исказани у обрасцу пријаве морају бити исти као у рачуну),
* доказ о извршеном плаћању предметне инвестиције и то извод оверен од стране банке и налог за пренос (плаћање се врши искључиво налогом за пренос са наменског рачуна корисника средстава на рачун продавца);
* за инвестиције мање вредности од 200.000,00 динара, које су исплаћене готовински, подноси само фискални рачун са пропратним актом добављача;
* отпремница за набавку предметне инвестиције;
* фотокопија гарантног листа за опрему за коју је то предвиђено важећим прописима;
* фотокопија уговора о кредиту, уколико је предметна инвестиција набављена путем кредита;
* јединствена царинска исправа (уколико је подносилац пријаве директни увозник) - не старија од 01.01.2023. године;
1. оригинал листа непокретности с подацима о власништву објекта у којем се реализује инвестиција (не старији од 30 дана од дана подношења захтева);
2. ако подносилац захтева није власник објекта који је предмет инвестиције уз захтев доставља и уговор о закупу или уступању на коришћење предметног објекта закључен са закуподавцем, са роком важења од најмање шест година од дана закључивања уговора са Покрајинским секретаријатом, осим у случајевима када је власник објекта који су предмет инвестиције за коју се подноси захтев члан регистрованог пољопривредног газдинства подносиоца пријаве;
3. фотокопија дипломе - само уколико подносилац пријаве има завршен пољопривредни, ветеринарски или технолошки факултет, сведочанство средње пољопривредне школе;
4. потврда о чланству у земљорадничкој задрузи;
5. копија сертификата за органску производњу или сертификат о заштићеном географском пореклу;
6. изјаве подносиоца пријаве у оквиру обрасца пријаве;
7. изјаве добављача да може извршити испоруку предметне инвестиције најкасније до 31.10.2023. године.

# Додатна обавезна документација за предузетнике и правна лица:

1. извод из Агенције за привредне регистре, с пореским идентификационим бројем;
2. потврда Агенције за привредне регистре о томе да над правним лицем није покренут поступак стечаја и/или ликвидације;
3. извод из финансијског извештаја из којег произилази да је правно лице разврстано у микро или мало правно лице, у складу са Законом о рачуноводству („Службени гласник РС“, број 73/2019);
4. за задруге потврду овлашћеног Ревизијског савеза да задруга послује у складу са Законом о задругама, при чему се потврда издаје на основу коначног извештаја о обављеној задружног ревизији, не старијем од две године, у складу са Законом о задругама;

Подносилац пријаве треба да се изјасни на обрасцу који је саставни део пријаве о томе да ли ће документацију наведену **под тачкама 4., 5., и 6.** прибавити сам или ће Покрајински секретаријат по службеној дужности од надлежних органа прибављати податке о чињеницама о којима се води службена евиденција у складу са законом који уређује општи управни поступак.

Уколико се опрема набавља из иностранства, подносилац пријаве обавезан је да достави документа преведена на српски језик, од стране овлашћеног судског тумача. Уколико је рачун/предрачун исказан у страној валути, неопходно је у обрасцу пријаве унети вредност опреме у динарској противвредности, обрачунатој по средњем курсу НБС, на дан издавања рачуна/предрачуна.

Комисија задржава право да поред наведених затражи и друга документа.

**Начин подношења пријаве**

Члан 7.

Пријава са потребном документацијом може се доставити:

- путем поште на адресу органа,

- лично у Писарници покрајинских органа управе или

- електронским путем - АгроСенс .платформа.

Упутство о начину подношења електронске пријаве и електронском општењу између органа и подносиоца пријаве саставни је део овог Правилника и објављен је на интернет страници органа.

**Поступање с непотпуним пријавама**

Члан 8.

Сви тражени подаци на пријавном обрасцу морају бити тачно, јасно и читко попуњени, у супротном Комисија неће поступати по Пријави.

За подносиоце непотпуних пријава, Покрајински секретаријат по службеној дужности од надлежних органа прибавља податке о чињеницама о којима се води службена евиденција у складу са законом који уређује општи управни поступак, а за осталу документацију ће бити позвани да допуне у року од осам (8) дана од дана пријема позива.

Уколико подносиоци непотпуних пријава у року из претходног става не допуне документацију, пријава ће бити одбачена као непотпуна.

Пријаве које су допуњене биће разматране тек након достављања документације која је тражена позивом из става 1. овог члана.

**Критеријуми за доделу бесповратних средстава**

Члан 9.

Комисија даје предлог за доделу бесповратних средстава на основу поднете документације и критеријума:

|  |  |  |  |
| --- | --- | --- | --- |
| рб | Тип критеријума за избор | Да/не | бодови |
|  | Власништво поседа - пољопривредно земљиште и објекти у употреби - у власништву | да | 20 |
|  | Власништво поседа - пољопривредно земљиште и објекти у употреби - у закупу | да | 10 |
|  | Власништво поседа - пољопривредно земљиште и објекти у употреби - уступљено на коришћење без накнаде | да | 0 |
|  | Датум прве регистрације РПГ - више од 3 године | да | 5 |
|  | Датум прве регистрације РПГ - више од 3 године | не | 0 |
|  | Досадашње коришћење средстава Покрајинског секретаријата за пољопривреду,водопривреду и шумарство - први пут | да | 10 |
|  | Досадашње коришћење средстава Покрајинског секретаријата за пољопривреду,водопривреду и шумарство – први пут | не | 0 |
|  | Корисник је задруга или члан задруге | Да | 10 |
|  | Корисник је задруга или члан задруге | Не | 0 |
|  | Корисник је сертификован за органску производњу и/или производи сировину или готов производ са географским пореклом | Да | 10 |
|  | Корисник је сертификован за органску производњу и/или производи сировину или готов производ са географским пореклом | не | 0 |
|  | оцена одрживости инвестиције - висока | Да | 30 |
|  | оцена одрживости инвестиције - средња | Да | 20 |
|  | оцена одрживости инвестиције - ниска | Да | 10 |
|  | Пољопривредно газдинство се налази на подручју с отежаним условима рада | Да | 5 |
|  | Пољопривредно газдинство се налази на подручју с отежаним условима рада | Не | 0 |
|  | Степен развијености општине - изнад републичког просека | да | 5 |
|  | Степен развијености општине - од 80 до 100% од републичког просека | да | 10 |
|  | Степен развијености општине - од 60 до 80% од републичког просека | да | 15 |
|  | Степен развијености општине - испод 60% од републичког просека | да | 20 |
|  | Број чланова газдинства – више од 2 | Да | 15 |
|  | Број чланова газдинства – 2 члана | да | 10 |
|  | Број чланова газдинства – мање од 2 | да | 5 |
|  | Број запослених у правном лицу мање од 2 | Да | 5 |
|  | Број запослених у правном лицу 2-5 | Да | 10 |
|  | Број запослених у правном лицу више од 5 | да | 15 |
|  | Подносилац захтева је жена (оснивач правног лица жена) | Да | 5 |
|  | Подносилац захтева је жена (оснивач правног лица жена) | Не | 0 |
|  | Подносилац захтева (оснивач правног лица) је лице млађе од 40 година | Да | 10 |
|  | Подносилац захтева (оснивач правног лица) је лице млађе од 40 година | Не | 0 |
|  | Пребивалиште - град | Да | 0 |
|  | Пребивалиште - општина | Да | 10 |
|  | Пребивалиште – остала насељена места | Да | 20 |
|  | Радна активност - бави се искључиво пољопривредом | Да | 30 |
|  | Радна активност - бави се пољопривредом више од 50% | Да | 10 |
|  | Радна активност - бави се пољопривредом мање од 50% | Да | 0 |
|  | Поднета документација комплетна | Да | 10 |
|  | Поднета документација комплетна | Не | 0 |
|  | Конкурише путем рачуна | Да | 10 |
|  | Конкурише путем рачуна | Не | 0 |
|  | Образовање подносиоца пријаве – пољопривредни, ветеринарски и технолошки факултет  | Да | 10 |
|  | Образовање подносиоца пријаве – средња пољопривредна школа, ветеринарски техничар | да | 5 |
|  | Подносилац пријаве има кориснички налог на дигиталној платформи Agrosens | не | 0 |
|  | Подносилац пријаве има кориснички налог на дигиталној платформи Agrosens | да | 10 |
|  | Уговор раскинут са подносиоцем пријаве у претходних 5 година одустао од реализације инвестиције пре потписивања уговора | да | -5 |
|  | Подносилац пријаве у претходних 5 година одустао од реализације инвестиције након потписивања уговора | да | -10 |

**Одлучивање о додели средстава**

Члан 10.

Комисија за разматрање пријава (у даљем тексту: Комисија), коју је именовао покрајински секретар, разматра поднете пријаве и доноси записник с предлогом одлуке о додели средстава.

Комисија утврђује листу подносилаца пријава који испуњавају услове на основу достављене документације, у складу с критеријумима дефинисаних у Конкурсу и Правилнику и формира бодовну листу на основу које се додељују бесповратна средства, а све до утрошка средстава опредељених Конкурсом.

У записник се уноси:

- укупан број поднетих пријава са приказом тражених средстава,

- прихватљиве пријаве са приказом бодова и износа,

- неприхватљиве пријаве разврстане по разлозима неприхватљивости.

Истовремено са записником Комисија доноси и предлог одлуке о додели средстава.

Предлогом одлуке о додели средстава утврђују се појединачни износи средстава по подносиоцу пријаве ком су одобрена средства и начин бодовања, а подносиоцима пријава којима средства нису одобрена наводе се разлози одбијања или одбацивања.

Покрајински секретаријат задржава право да од подносиоца пријаве затражи додатну документацију, као и да од пољопривредне инспекције Министарства пољопривреде, шумарства и водопривреде тражи да изврши контролу реализације предмета уговора, посебно у случају рачуна и предрачуна које су издали добављачи опреме који нису у систему ПДВ-а и рачуна који су знатно изнад тржишне вредности.

Члан 11.

Одлуку о додели средстава доноси покрајински секретар, на основу предлога комисије за спровођење конкурса.

Одлука се објављује на званичној интернет страници Покрајинског секретаријата: [www.psp.vojvodina.gov.rs](http://www.psp.vojvodina.gov.rs/).

Појединачна решења

Члан 12.

На основу одлуке о додели средстава, коју је донео покрајински секретар, комисија за спровођење конкурса сачињава, а покрајински секретар доноси решење са образложењем и поуком о правном средству за подносиоце пријава којима су пријаве одбијене или одбачене.

**Право жалбе**

Члан 13.

Незадовољни подносилац пријаве има право жалбе, у складу са законом.

Жалба се улаже Покрајинској влади, путем Покрајинског секретаријата, у року од 15 дана од дана достављања појединачног решења.

О жалби се одлучује у поступку прописаном Законом о општем управном поступку.

**Измена одлуке**

Члан 14.

Комисија ће предложити измену и допуну Одлуке о расподели средстава на основу усвојених жалби или уколико подносиоци пријава одустану од реализације инвестиције, раскида или анексирања закључених уговора, а уколико процени да постоји могућност реализације уговора током буџетске године и утврдиће подносиоце пријаве којима се одобравају нераспоређена средства према редоследу бодовне листе.

**Уговор о додели бесповратних средстава**

Члан 15.

Након доношења одлуке о додели бесповратних средстава покрајински секретар у име Покрајинског секретаријата закључује уговор о додели средстава с корисником, којим се регулишу права и обавезе уговорних страна.

Корисник средстава је у обавези да - приликом потписивања уговора са Покрајинским секретаријатом о коришћењу средстава - достави меницу са меничном изјавом, а за правно лице и предузетника - регистровану меницу са меничном изјавом, као средство обезбеђења да опрема неће бити отуђена у року од пет (5) година, осим за опрему чији је век експлоатације краћи од годину дана.

Рок за реализацију инвестиције је 31.10.2023. године.

**Исплата бесповратних средстава**

Члан 16.

Бесповратна средства исплаћују се након реализације инвестиције, односно након што корисник бесповратних средстава достави Секретаријату следећу документацију:

* + захтев за исплату са извештајем о наменском утрошку средстава;
	+ оригинал фактура (за велепродаје) и доказ о извршеном плаћању предметне инвестиције и то извод Корисника средстава из кога јасно произилази пренос средства на рачун добављача опреме оверен од стране банке или фискални рачун са пропратним актом добављача у коме ће бити исказана цена без ПДВ-а, износ ПД-а и цена са ПДВ-ом, појединачно и спецификацијa опреме која садржи основне карактеристике опреме (подаци исказани у обрасцу пријаве морају бити исти као у рачуну),
	+ отпремницу за набавку предметне инвестиције за коју је, у складу са посебним прописима, утврђена обавеза издавања отпремнице;
	+ фотокопију уговора о кредиту, уколико је предметна инвестиција набављена путем кредита;
	+ фотокопију гарантног листа за опрему за коју је то предвиђено важећим прописима;
	+ јединствену царинску исправу (уколико је подносилац пријаве директни увозник) - не старија од 01.01.2023. године;
	+ оригинал Извод из Регистра пољопривредних газдинстава који издаје Управа за трезор (подаци о пољопривредном газдинству, прва страна Извода као и остале стране извода са подацима о површинама, не старији од 30 дана).

Покрајински секретаријат задржава право да од подносиоца пријаве затражи додатну документацију.

Покрајински секретаријат ће наложити надлежној Пољопривредној стручној и саветодавној служби да изврши увид у чињенично стање (завршна контрола) на терену, с тим да задржава право да путем своје Комисије изврши контролу предмета уговора.

Исто тако, Покрајински секретаријат може да од пољопривредне инспекције Министарства пољопривреде, шумарства и водопривреде затражи да се изврши контрола реализације предмета уговора.

У моменту исплате средстава рачун корисника средстава не сме бити у блокади.

Плаћања путем компензације и цесије неће бити призната.

Бесповратна средства ће се исплаћивати у складу с приливом средстава у буџет АП Војводине.

**Обавезе корисника средстава**

Члан 17.

Корисник бесповратних средстава по конкурсу дужан је да најмање пет година од дана исплате подстицаја:

1. покретну ствар, односно непокретност која је предмет инвестиције за коју је остварио подстицаје, користи у складу с предвиђеном наменом;
2. покретну ствар, односно непокретност која је предмет инвестиције за коју је остварио подстицаје, не отуђи и/или не даје другом лицу на употребу;
3. чувa сву документацију у вези са инвестицијом.

Обавезе корисника средстава ће бити регулисане уговором и Правилником о спровођењу конкурса које расписује покрајински секретаријат за пољопривреду, водопривреду и шумарство.

Корисник средстава по Конкурсу за ког се утврди да није поступао у складу са одредбама Конкурса и уговора, корисник који је Покрајинском секретаријату онемогућио да обави контролу односно корисник који је достављао нетачне податке, дужан је да врати примљени износ бесповратних средстава с припадајућом законском затезном каматом која се обрачунава од дана исплате бесповратних средстава до дана враћања средстава.

**Праћење извршавања уговора**

Члан 18.

Административну контролу, односно испуњеност обавеза из уговора прати и контролише ресорни сектор Покрајинског секретаријата.

Провера стања на терену обавља се и у току пет (5) година након преноса средстава, путем извештаја надлежне Пољопривредне стручне и саветодавне службе са терена или теренском контролом (ванредни мониторинг).

**Завршне одредбе**

Члан 19.

Правилник ступа на снагу даном објављивања у „Службеном листу Аутономне покрајине Војводине“.

|  |  |
| --- | --- |
| Дел . број 104-401- 422/2023-02 | **ПОКРАЈИНСКИ СЕКРЕТАР** |
| Дана 07.03.2023. године | **Владимир Галић** |
| У Новом Саду |  |